**ΑΠΟΣΠΑΣΜΑ**

**από το αριθμ. 15/14-5-2014 πρακτικό συνεδριάσεως**

**του Διοικητικού Συμβουλίου**

**του Αναγνωστηρίου Αγιάσου «Η ΑΝΑΠΤΥΞΗ»**

Στην Αγιάσο και στο Γραφείο του Πνευματικού Κέντρου ΑΝΑΓΝΩΣΤΗΡΙΟ ΑΓΙΑΣΟΥ “Η ΑΝΑΠΤΥΞΗ” σήμερα στις 14 Απριλίου 2014, ημέρα της εβδομάδος Τετάρτη και ώρα 6:30΄ μ.μ., συνήλθε σε τακτική συνεδρίαση το Διοικητικό Συμβούλιο του Συλλόγου, ύστερα από πρόσκληση του Προέδρου, για συζήτηση και λήψη απόφασης στα διάφορα θέματα της ημερήσιας διάταξης.

Διαπιστώθηκε ότι το Δ.Σ. είχε τη νόμιμη απαρτία, δεδομένου ότι ήταν παρόντα έξι από τα επτά μέλη του, ήτοι: 1) Κλεάνθης Δ. Κορομηλάς, 2) Παναγιώτης Μ. Κουτσκουδής, 3) Ειρήνη Μ. Αργύρα, 4) Παναγιώτα Πρ. Μαϊστρέλλη, 5) Παναγιώτης Στ. Σκορδάς και 6) Γρηγόριος Γ. Αλεντάς. Δικαιολογημένα απών ήταν ο Ευστράτιος Αν. Καζαντζής.

**Απόφαση 33η: «Λειτουργία Λαογραφικού Μουσείου κατά την καλοκαιρινή περίοδο»**

Ο Πρόεδρος, εισηγούμενος το 1ο θέμα της ημερήσιας διάταξης, έθεσε υπόψη του Δ.Σ. ότι θα πρέπει να λειτουργήσει το Λαογραφικό Μουσείο του Αναγνωστηρίου και τη φετινή καλοκαιρινή περίοδο (από 1-7-2-014 έως και 15-9-2014) όπως τα προηγούμενα χρόνια (με βάρδιες πρωινές – απογευματινές), αφού προηγουμένως γίνουν οι εξής εργασίες: ευπρεπισμός του κήπου, καθαριότητα των εσωτερικών χώρων, τακτοποίηση εκθεμάτων στην αίθουσα υφαντικής, ανάρτηση ξενόγλωσσων ενημερωτικών πινακίδων δίπλα στις ελληνόγλωσσες στην ισόγεια αίθουσα όπου φιλοξενείται η Ιδιωτική Λαογραφική Συλλογή του Στρατή Τζίνη. Το βασικό πρόβλημα είναι η υποχρέωσή μας που προκύπτει από την ισχύουσα φορολογική νομοθεσία να χρησιμοποιήσουμε ταμειακή μηχανή, αν θέλουμε να έχουμε εισπράξεις από εισιτήρια και πώληση έντυπων και ψηφιακών εκδόσεων. Ο άλλος τρόπος είναι να μην έχουμε είσοδο και να εκδίδουμε απλές αποδείξεις οικονομικής ενίσχυσης σε όσους παίρνουν βιβλία και CDs.

Ο πρόεδρος κάλεσε ύστερα το Διοικητικό Συμβούλιο να αποφασίσει σχετικά.

Το Δ.Σ., αφού άκουσε την εισήγηση του προέδρου, ύστερα από ευρεία διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

*Να λειτουργήσει το Λαογραφικό Μουσείο του Αναγνωστηρίου και τη φετινή καλοκαιρινή περίοδο (από 1-7-2-014 έως και 15-9-2014) όπως τα προηγούμενα χρόνια (με βάρδιες πρωινές – απογευματινές), αφού προηγουμένως γίνουν οι εξής εργασίες: ευπρεπισμός του κήπου, καθαριότητα των εσωτερικών χώρων, τακτοποίηση εκθεμάτων στην αίθουσα υφαντικής, ανάρτηση ξενόγλωσσων ενημερωτικών πινακίδων δίπλα στις ελληνόγλωσσες στην ισόγεια αίθουσα όπου φιλοξενείται η Ιδιωτική Λαογραφική Συλλογή του Στρατή Τζίνη.*

*Να μην κόβουμε εισιτήριο εισόδου στο Μουσείο, αλλά να εκδίδουμε απλές αποδείξεις οικονομικής ενίσχυσης της εκδοτικής μας δραστηριότητας σε όσους παίρνουν βιβλία και CDs.*

**Απόφαση 34η: «Εκτέλεση εργασιών επισκευής και συντήρησης σε υποδομές του Αναγνωστηρίου»**

Ο Πρόεδρος, εισηγούμενος το 2ο θέμα, έθεσε υπόψη του Δ.Σ. ότι, ενόψει των επετειακών εκδηλώσεων του φετινού Αυγούστου λόγω της συμπλήρωσης εκατόν είκοσι χρόνων από την ίδρυση του Αναγνωστηρίου Αγιάσου, θα πρέπει να γίνουν κάποιες εργασίες επισκευής και συντήρησης του κτιρίου και συγκεκριμένα να καθαριστεί και να βαφεί η πρόσοψη του Φουαγιέ, καθώς επίσης και ο χώρος που οδηγεί από την κεντρική είσοδο στην αίθουσα της Βιβλιοθήκης. Επίσης στην κορυφή του λόφου Καστέλι θα πρέπει να ξαναφτιαχτεί μια πεζούλα του κήπου και να επισκευαστούν τα υδραυλικά των τουαλετών.

Κάλεσε ύστερα το Διοικητικό Συμβούλιο να αποφασίσει σχετικά.

Το Δ.Σ., αφού άκουσε την εισήγηση του Προέδρου, ύστερα από διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

*Ενόψει των επετειακών εκδηλώσεων του φετινού Αυγούστου, λόγω της συμπλήρωσης εκατόν είκοσι χρόνων από την ίδρυση του Αναγνωστηρίου Αγιάσου, να καθαριστεί και να βαφεί η πρόσοψη του Φουαγιέ, καθώς επίσης και ο χώρος που οδηγεί από την κεντρική είσοδο του κτιρίου στην αίθουσα της Βιβλιοθήκης. Επίσης στην κορυφή του λόφου Καστέλι να ξαναφτιαχτεί μια πεζούλα του κήπου που κατέρρευσε και να επισκευαστούν τα υδραυλικά των τουαλετών.*

**Απόφαση 35η: «Προγραμματισμός εκδηλώσεων για τα 120 χρόνια από την ίδρυση του Αναγνωστηρίου»**

Ο Πρόεδρος, εισηγούμενος το 3ο θέμα, έθεσε υπόψη του Δ.Σ. ότι φέτος συμπληρώνονται εκατόν είκοσι χρόνια από την ίδρυση του Αναγνωστηρίου Αγιάσου και θα πρέπει διοργανωθούν επετειακές εκδηλώσεις το φετινό Αύγουστο στην Αγιάσο. Μέχρι σήμερα προγραμματίστηκαν οι παρακάτω εκδηλώσεις:

|  |  |  |  |
| --- | --- | --- | --- |
| 1 | ΚΥΡΙΑΚΗ,  3-8-2014, 9 MM | ΠΑΡΟΥΣΙΑΣΗ ΤΟΥ ΜΟΥΣΙΚΟΥ CD  «ΤΑ ΣΑΝΤΟΥΡΙΑ ΤΟΥ ΑΝΑΓΝΩΣΤΗΡΙΟΥ»  (ΚΛΕΑΝΘΗΣ ΚΟΡΟΜΗΛΑΣ, ΝΙΚΟΣ ΑΝΔΡΙΚΟΣ)  ΣΥΝΑΥΛΙΑ ΠΑΡΑΔΟΣΙΑΚΗΣ ΜΟΥΣΙΚΗΣ  ΜΕ ΤΑ ΣΑΝΤΟΥΡΙΑ ΤΟΥ ΑΝΑΓΝΩΣΤΗΡΙΟΥ | ΠΛΑΤΕΙΑ ΔΗΜΑΡΧΕΙΟΥ ΑΓΙΑΣΟΥ |
| 2 | ΠΕΜΠΤΗ,  7-8-2014, 9 MM | ΕΞΩΡΑΪΣΤΙΚΟΣ ΠΟΛΙΤΙΣΤΙΚΟΣ ΣΥΛΛΟΓΟΣ ΤΑΞΙΑΡΧΩΝ  ΑΝΑΠΑΡΑΣΤΑΣΗ ΜΙΚΡΑΣΙΑΤΙΚΟΥ ΓΑΜΟΥ  (ΕΘΙΜΑ ΕΡΥΘΡΑΙΑΣ)  ΣΥΛΛΟΓΟΣ ΚΑΛΛΟΝΙΑΤΩΝ ΛΕΣΒΟΥ  «ΦΩΝΕΣ ΤΗΣ ΜΙΚΡΑΣΙΑΣ»  (ΜΟΥΣΙΚΟΘΕΑΤΡΙΚΟ ΔΡΩΜΕΝΟ) | ΚΙΝΗΜΑΤΟΘΕΑΤΡΟ ΑΝΑΓΝΩΣΤΗΡΙΟΥ ΑΓΙΑΣΟΥ |
| 3 | ΠΑΡΑΣΚΕΥΗ,  8-8-2014, 9 MM | ΒΙΒΛΙΟΠΑΡΟΥΣΙΑΣΗ  «ΤΙ ΝΑ ΤΑ ΚΑΝΩ ΤΑ ΚΑΛΑ» ΤΟΥ ΠΑΠΑ ΧΡΙΣΤΟΦΑ ΚΑΝΙΜΑ ΟΜΙΛΗΤΕΣ: ΠΑΝΑΓΙΩΤΗΣ ΣΤ. ΣΚΟΡΔΑΣ – ΓΙΑΝΝΗΣ ΧΡ. ΧΑΤΖΗΒΑΣΙΛΕΙΟΥ – ΘΟΔΩΡΟΣ ΓΡΑΜΜΑΤΑΣ  ΑΠΟΔΟΣΗ 4ης ΠΡΑΞΗΣ ΤΗΣ ΟΜΩΝΥΜΗΣ ΗΘΟΓΡΑΦΙΑΣ | ΚΙΝΗΜΑΤΟΘΕΑΤΡΟ ΑΝΑΓΝΩΣΤΗΡΙΟΥ ΑΓΙΑΣΟΥ |
| 4 | ΣΑΒΒΑΤΟ,  9-8-2024, 9 MM | «Η ΕΛΛΑΔΑ ΤΗΣ ΚΑΡΔΙΑΣ ΜΑΣ»  ΜΟΥΣΙΚΟΧΟΡΕΥΤΙΚΗ ΒΡΑΔΙΑ  ΜΕ ΤΗΝ ΠΑΡΑΛΟ | ΠΛΑΤΕΙΑ ΔΗΜΑΡΧΕΙΟΥ ΑΓΙΑΣΟΥ |
| 5 | ΚΥΡΙΑΚΗ,  10-8-2014,  9 ΜΜ | «Η ΠΑΝΣΕΛΗΝΟΣ ΤΟΥ ΑΥΓΟΥΣΤΟΥ»  ΦΙΛΟΛΟΓΙΚΗ ΜΟΥΣΙΚΟΘΕΑΤΡΙΚΗ ΒΡΑΔΙΑ  ΜΕ ΤΗ ΣΤΡΑΤΟΥΛΑ ΜΟΥΤΖΟΥΡΕΛΛΗ-ΚΩΜΑΪΤΗ | ΚΙΝΗΜΑΤΟΘΕΑΤΡΟ ΑΝΑΓΝΩΣΤΗΡΙΟΥ ΑΓΙΑΣΟΥ |
| 6 | ΔΕΥΤΕΡΑ,  11-8-2014,  9 ΜΜ | ΜΟΥΣΙΚΟΧΟΡΕΥΤΙΚΗ ΒΡΑΔΙΑ  ΜΕ ΤΗΝ ΟΡΧΗΣΤΡΑ ΤΟΥ ΚΕΣΑΜ,  ΤΑ ΦΥΣΕΡΑ  ΚΑΙ ΤΑ ΧΟΡΕΥΤΙΚΑ ΤΜΗΜΑΤΑ  ΤΟΥ ΑΝΑΓΝΩΣΤΗΡΙΟΥ | ΚΙΝΗΜΑΤΟΘΕΑΤΡΟ ΑΝΑΓΝΩΣΤΗΡΙΟΥ ΑΓΙΑΣΟΥ |
| 7 | ΤΡΙΤΗ,  12-8-2014,  9 ΜΜ | ΒΙΒΛΙΟΠΑΡΟΥΣΙΑΣΗ  ΒΑΣΙΛΗ ΚΩΝ. ΚΩΜΑΪΤΗ  «ΑΓΙΑΣΟΣ 1912-2012.  ΕΚΑΤΟ ΧΡΟΝΙΑ ΕΛΕΥΘΕΡΟΥ ΒΙΟΥ.»  ΟΜΙΛΗΤΕΣ: ΓΙΩΡΓΟΣ ΞΕΝΕΛΛΗΣ, ΣΩΤΗΡΗΣ ΜΟΥΤΖΟΥΡΕΛΛΗΣ, ΠΑΝΑΓΙΩΤΗΣ ΣΤ. ΣΚΟΡΔΑΣ, ΜΥΡΣΙΝΗ ΚΟΥΤΣΚΟΥΔΗ-ΒΟΥΡΛΗ | ΚΙΝΗΜΑΤΟΘΕΑΤΡΟ ΑΝΑΓΝΩΣΤΗΡΙΟΥ ΑΓΙΑΣΟΥ |
| 8 | ΤΕΤΑΡΤΗ,  13-8-2014,  9 ΜΜ | ΣΥΝΑΥΛΙΑ ΜΕ ΤΟ ΚΕΣΑΜ | ΠΛΑΤΕΙΑ ΔΗΜΑΡΧΕΙΟΥ ΑΓΙΑΣΟΥ |
| 9 | ΑΠΟ 1-8-2014  ΕΩΣ 20-8-2014  ΤΙ ΩΡΕΣ; | «Η ΑΓΙΑΣΟΣ ΤΙΣ ΤΕΣΣΕΡΙΣ ΕΠΟΧΕΣ»  ΕΚΘΕΣΗ ΖΩΓΡΑΦΙΚΗΣ ΤΟΥ ΛΕΣΒΙΟΥ ΖΩΓΡΑΦΟΥ ΔΗΜΗΤΡΗ ΚΑΡΑΠΙΠΕΡΗ | ΦΟΥΑΓΙΕ ΑΝΑΓΝΩΣΤΗΡΙΟΥ ΑΓΙΑΣΟΥ |
| 10 | ΑΠΟ 1-8-2014  ΕΩΣ 20-8-2014  ΤΙ ΩΡΕΣ; | ΕΚΘΕΣΗ ΞΥΛΟΓΛΥΠΤΩΝ ΜΙΚΡΟΤΕΧΝΗΜΑΤΩΝ  ΜΠΑΜΠΗ ΒΕΡΥΒΑΚΗ | ΦΟΥΑΓΙΕ ΑΝΑΓΝΩΣΤΗΡΙΟΥ ΑΓΙΑΣΟΥ |
| 11 | ΠΟΤΕ; | ΜΟΥΣΙΚΗ ΒΡΑΔΙΑ ΑΦΙΕΡΩΜΕΝΗ ΣΤΟΥΣ ΑΓΙΑΣΩΤΕΣ ΟΜΟΓΕΝΕΙΣ ΜΕ ΤΗΝ ΠΑΡΑΔΟΣΙΑΚΗ ΚΑΙ ΡΕΜΠΕΤΙΚΗ ΚΟΜΠΑΝΙΑ ΤΟΥ ΑΝΑΓΝΩΣΤΗΡΙΟΥ | ΚΑΦΕΝΕΙΟ ΣΤΕΛΛΑΣ ΔΑΓΕΛΗ; |

Θα γίνει έγγραφο αίτημα στη Δ/νση Πολιτισμού της Γενικής Γραμματείας Αιγαίου και Νησιωτικής Πολιτικής για οικονομική ενίσχυση των εκδηλώσεων και θα αναζητηθούν και άλλοι χορηγοί για την κάλυψη μέρους του κόστους της διοργάνωσης.

Ο Παναγιώτης Στ. Σκορδάς πρότεινε να εκδοθεί αναμνηστικό έντυπο 36 σελίδων με το αναλυτικό πρόγραμμα των εκδηλώσεων και να εξεταστεί η δυνατότητα ένταξης σ’ αυτό της βιβλιοπαρουσίασης του λευκώματος «Εργαλεία της παράδοσης» του Παύλου Κοντέλη.

Ο πρόεδρος είπες ότι θα είμαστε ανοιχτοί και σε άλλες προτάσεις – συμμετοχές (αν προκύψουν μέσα σε εύλογο χρονικό διάστημα) και κάλεσε ύστερα το Διοικητικό Συμβούλιο να αποφασίσει σχετικά.

Το Δ.Σ., αφού άκουσε την εισήγηση του Προέδρου, ύστερα από διαλογική συζήτηση, ομόφωνα

***Α Π Ο Φ Α Σ Ι Ζ Ε Ι***

*Διοργανώνει το φετινό Αύγουστο στην Αγιάσο τις αναφερόμενες στην εισήγηση του προέδρου επετειακές εκδηλώσεις (και όποια άλλη ήθελε προκύψει), με την ευκαιρία της συμπλήρωσης εκατόν είκοσι χρόνων από την ίδρυση το 1894 του Αναγνωστηρίου Αγιάσου.*

*Να εκδοθεί αναμνηστικό έντυπο 36 σελίδων με το αναλυτικό πρόγραμμα των εκδηλώσεων και να δοθεί η μεγαλύτερη δυνατή δημοσιότητα.*

*Να υποβληθούν αιτήματα οικονομικής ενίσχυσης των εκδηλώσεων σε κρατικούς φορείς και να αναζητηθούν χορηγοί για την κάλυψη μέρους των εξόδων της διοργάνωσης.*

Για το σκοπό αυτό έγινε η απόφαση αυτή και υπογράφεται ως εξής:

Ο ΠΡΟΕΔΡΟΣ ΤΑ ΜΕΛΗ

ΚΛΕΑΝΘΗΣ Δ. ΚΟΡΟΜΗΛΑΣ ΠΑΝΑΓΙΩΤΗΣ Μ. ΚΟΥΤΣΚΟΥΔΗΣ

ΕΙΡΗΝΗ Μ. ΑΡΓΥΡΑ

ΠΑΝΑΓΙΩΤΑ ΠΡ. ΜΑΪΣΤΡΕΛΛΗ

ΣΚΟΡΔΑΣ ΣΤ. ΠΑΝΑΓΙΩΤΗΣ

ΑΛΕΝΤΑΣ Γ. ΓΡΗΓΟΡΙΟΣ